SKRIFTLIG FORESPØRGSEL E-0913/01

af Dominique Vlasto (PPE-DE) til Kommissionen

(28. marts 2001)

Om: Catering og moms

Momssatserne for traditionel catering og fastfood-sektoren varierer alt efter medlemsstat.

I 8 af de 15 EU-lande gælder der f.eks. samme nedsatte sats for traditionel catering som for fastfood-sektoren.

I Frankrig demonstreres der nu for at få indført samme nedsatte momssats for traditionel catering som for fastfood-sektoren.

Bibeholdelse af en høj momssats ville være skadeligt for både restauratørerne, deres personale og kunderne, medens en nedsat sats ville fremme udviklingen af denne dynamiske og beskæftigelsesfremmende aktivitetssektor.

Påtænker Kommissionen at træffe foranstaltninger på dette område? Hvorfor foreslår den ikke bestemmelser om, at der skal anvendes en nedsats momssats på traditionel catering som på fastfood-sektoren i alle medlemsstaterne?

Svar afgivet på Kommissionens vegne af Frederik Bolkestein

(27. april 2001)

I henhold til de for øjeblikket gældende fællesskabsbestemmelser, der finder anvendelse på det pågældende område (artikel 12, stk. 3, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(1)), finder normalsatsen på mindst 15 % anvendelse på restaurationsydelser.

Desuden har medlemsstaterne mulighed for at anvende en nedsat sats, som ikke må være på mindre end 5 %, på levering af levnedsmidler. Det er på grundlag heraf, at det er muligt at anvende en nedsat sats på fastfood-sektoren, når det drejer sig om færdigretter, som kunden selv tager med.

Visse bestemmelser i ovennævnte direktiv (artikel 28, stk. 2) afviger imidlertid fra disse regler og giver medlemsstaterne mulighed for midlertidigt at anvende en nedsat sats på restaurationsydelser, men på visse betingelser.

Der er her tale om de medlemsstater, som pr. 1. januar 1991 blev forpligtet til at forhøje deres normalsats med over 2 %, og de medlemsstater, som på samme dato allerede anvendte en nedsat sats på restaurationsydelser. Disse medlemsstater kan anvende, eller fortsætte med at anvende, en nedsat sats inden for denne sektor.

Endelig bør det bemærkes, at restaurationsydelser ville have kunnet drage fordel af muligheden af en nedsat sats, hvis Rådet ikke under forhandlingerne om direktiv 1999/85/EF(2) om arbejdskraftintensive tjenesteydelser havde ændret Kommissionens forslag. Men Rådet begrænsede dette forslags anvendelsesområde til en begrænset liste af serviceydelser, og i denne liste droppede Rådet restaurationssektoren.

I Kommissionens meddelelse om en strategi til forbedring af momssystemet(3) påregnes der en fornyet gennemgang af de midlertidige fravigelser på satsområdet samt deres gyldighedsperiode som led i de punkter, der skal undersøges nærmere i forbindelse med en rationalisering af momssatserne. Dette arbejde vil blive indledt efter evalueringen af erfaringerne med de arbejdskraftintensive tjenesteydelser, der forventes foretaget ved udgangen af år 2002.

(1) EFT L 145 af 13.6.1977, senest ændret ved Rådets direktiv 2001/41/EF af 19. januar 2001 EFT L 22 af 24.1.2001 og berigtigelse heraf i EFT L 26 af 27.1.2001.

(2) EFT L 277 af 28.10.1999.

(3) KOM(2000) 348 endelig.